Hawn min jitlagħlu ġismu xewk xewk anke jħares lejhom aħseb u ara jarahom ippreżentati lilu fuq platt għall-ikel. Madankollu kulma jmur il-laħam tal-ġurdien qiegħed iżied fil-popolarità tiegħu tant li d-domanda għalih qed tkompli tiżdied. Fil-Kambodja għaddej bħalissa l-qbid kuljum ta’ mijiet ta’ firien selvaġġi li jgħixu u jsostnu lilhom infushom minn ħxejjex f’diversi raba’. Minkejja li f’ħafna soċjetajiet , il-ġurdien huwa meqjus bħala annimal li jġorr ħafna mard, inkluż f’pajjiżna, il-ġurdien li jinstab fl-għelieqi tar-ross magħruf bħala Rattus argentiventer, ta’ dan il-pajjiż żgħir fl-Asja huwa meqjus bħala ikel b’saħħtu minħabba l-istil ta’ ħajja fil-beraħ u d-dieta organika tiegħu. L-istaġun tal-qbid tal-ġrieden jilħaq il-qofol tiegħu wara li jsir il-ħsad tar-ross f’Ġunju u Lulju meta l-firien ikollhom ftit x’jieklu f’din il-parti tal-provinċja rurali ta’ Kompong Cham, li tinsab xi 60km ‘il bogħod mill-kapitali Phnom Penh. Is-Sur Chhim, ħaddiem ta’ 37 sena involut fil-qbid tal-ġrieden qal li dawn il-firien slavaġġ huma differenti ħafna minn oħrajn. Qal li dawn jieklu ikel differenti u spjega d-differenza bejn dawn il-ġrieden li ssibhom fl-għelieqi tagħhom u l-“kuġini” tagħhom li ssibhom f’postijiet urbani li fi kliemu mhumiex tajbin għall-ikel. Huwa qal li l-ġrieden komuni “huma maħmuġin u dawn għandhom ħafna dud fuq il-ġilda tagħhom u għalhekk qal li ma jaqbduhomx. B’mod kburi huwa semma d-drawwiet li għandhom il-ġrieden li jaqbad hu. Fil-fatt huwa qal li dawn jieklu zkuk tar-ross, ħxejjex tal-bdiewa lokali sfortunati u l-għeruq tal-pjanti selvaġġi. “Jintiegħem qisu majjal” Huwa semma li f’lejl tajjeb huwa jasal biex jaqbad mal-25kg ta’ firien. “Wara l-istaġun tal-ħsad il-firien ma jkollhomx ħafna x’jieklu u għalhekk huwa żmien tajjeb għalina biex naqbduhom,” qal is-Sur Chhim waqt li beda jħott il-mutur tiegħu b’diversi gaġeġ kbar, mimlija bil-firien fil-post fejn isir il-kummerċ tal-ġrieden. Għalkemm stqarr li l-laħam tal-ġrieden “qisu majjal,” is-Sur Chhim ammetta li dan ma kienx il-laħam preferut tiegħu. Huwa qal li jbiegħu l-ġrieden biex ikunu jistgħu jixtru l-ħut. Min-naħa tiegħu Chin Chon li huwa wkoll involut fin-negozju tal-qbid tal-ġrieden tal-ikel qal li l-qabda kollha tagħhom li kienet tiżen madwar 200 kg ta’ ġrieden se tiġi esportata biss lejn il-Vjetnam. Il-laħam tal-ġurdien jista’ jiġi griljat, moqli, mgħolli fis-soppa jew imħallat ma’ xi pate. Wieħed min-negozjanti qal li l-laħam tal-ġrieden huwa laħam tajjeb. Qal li dan jista’ jissajjar b’diversi modi. Sostna li l-ġrieden fil-Vjetnam huma għaljin ħafna u rħas ħafna fil-Cambodia. Negozjant tal-ġrieden qal li kulma jmur dan is-suq qed dejjem jikber. Qal li huwa qed jesporta żewġ tunellati ta’ ġrieden kuljum lejn il-Vjetnam. Fl-aħħar 15-il sena, in-negozju tagħhom kiber b’għaxar darbiet. Qal li għall-ewwel il-laħam tal-ġrieden kien jinbiegħ għal 20 ċenteżmu għal kull kilo u llum il-prezz tiegħu tela’ għal $2.50 il-kilo waqt li t-talba għalih qed dejjem tiżdied.